На Віцебшчыне існуе традыцыя: напярэдадні завяршэння абласнога этапу конкурсу ўдзельнікі аддаюць даніну павагі Пятру Машэраву, а ў яго асобе — усім ветэранам педагагічнай працы за той уклад, які яны ўнеслі ў справу развіцця сістэмы адукацыі Віцебшчыны. Звяртаючыся ў думках да папярэднікаў, настаўнікі даюць абяцанне зберагчы і памножыць атрыманую спадчыну, утрымаць высокую планку, якая была калісьці ўзятая, — і ўскладаюць кветкі да помніка П.М.Машэраву. Дарэчы, актыўны ўдзел у правядзенні конкурсу з задавальненнем прымаюць студэнты ВДУ імя П.М.Машэрава — для іх гэта магчымасць пазнаёміцца з будучымі калегамі, іх методыкай выкладання, набыць унікальны вопыт. А калі ўзгадаць, што славу навучальнай установе прыносяць яе вучні, то трэба заўважыць: сярод абласных фіналістаў конкурсу было 14 выпускнікоў Віцебскага дзяржаўнага педагагічнага інстытута імя С.М.Кірава — ВДУ імя П.М.Машэрава. Ад імя ўстановы вышэйшай адукацыі лепшых настаўнікаў рэгіёна павіншаваў старшыня прафкама работнікаў універсітэта Дзмітрый Стрык.